**23.03.2020.**

**Поштовани ученици 6. разреда,**

**Драго ми је кад видим да шаљете своје пројектне задатке пре рока, мада није проблем и ако касније пошаљете (цео пројекат о вашој држави треба да буде готов у мају месецу), а одговор на ваше задатке ћете сви добити, у наредних неколико дана.**

**Ми сада изучавамо наставну тему ДРЖАВА, па ћемо поновити основне чињенице.**

**Најстарије државе су се развијале у различитим деловима света. Прве државе су настале у периоду од око 3500. године пре н. е. па све до 6. века пре н. е. Најстарије државе настајале су у долинама великих река и у близини мора.**

**Услед сушних лета у областима између река Тигра и Еуфрата стари народи Сумери почели су да се удружују са идејом да изграде канале за наводњавање. Овим удруживањем настала је држава Месопотамија.**

**Касније ће настати у долини Нила држава стари Египат (Африка), док на Иранској висоравни настаје Персија (Азија).**

**Државе су одређене територије на којима живи становништво које поштује њену власт и законе.**

**Елементи државе су:**

1. **Географски положај**
2. **Величина територије**
3. **Границе**
4. **Главни град**
5. **Облик владавине**

Већ смо причали о томе да у свом пројектном задатку, треба да напишете географски положај ваше државе, величину територије, границе и главни град, а сада да разјаснимо величину територије и границе државе.

Према величини територије, државе могу бити: врло велике или гигантске, велике, средње, мале и врло мале или патуљасте (у свом пројектном задатку наведите које је величине држава о којој пишете).

Када је у питању државна граница, то је линија која ограничава територију једне државе.

Државне границе могу бити **природне и вештачке**. Природну границу чине планине, реке, језера...а вештачке границе су утврђене договором. Ваш задатак је да споменете у свом пројектном раду границе те државе, и **суседне државе** са којима се граничи држава о којој пишете.

Поздрав од наставнице географије. Будите здрави и насмејани.